KIRJALLINEN KYSYMYS E-1393/03

esittäjä(t): Elly Plooij-van Gorsel (ELDR) komissiolle

(15. huhtikuuta 2003)

Aihe: CD-levyjen suojaus

Internetin kautta laittomasti levitettävä musiikki ja CD-levyjen kopiointi ovat yleistyneet viime vuosina huomattavasti. Kuluttajat kopioivat levyjä usein vastalauseena CD-levyjen korkeille myyntihinnoille. CD-levyjen kopioinnin yleistyminen johtuu lisäksi siitä, että kotitalouksissa on paljon enemmän CD-levysoittimia. Monissa autoissa on kasettisoittimen sijaan CD-soitin.

Kuluttajat valittavat CD-levyjen kopioinninestosta. Jotkut levy-yhtiöt ovat tuoneet markkinoille CD-levyjä, joiden soittaminen voi olla hyvin hankalaa. CD-levyjen soittoa tietokoneissa yritetään estää, jotta CD-levyjä ei voitaisi kopioida tietokoneella. Käytännössä on usein myös hankalaa soittaa kopioituja levyjä autojen CD-levysoittimilla, DVD-laitteilla tai kannettavilla CD-soittimilla. Näin rangaistaan tuotteen rehellisesti ostavaa kuluttajaa, vaikka CD-levyn voi kopioida tavallisessa CD-levysoittimessa tai kopiointilaitteessa.

1. Onko komissio tietoinen suojattujen CD-levyjen soittamiseen liittyvistä ongelmista? Jos on, aikooko komissio tutkia asiaa ja pitääkö se tätä suojausmenetelmää sallittavana?

2. Katsooko komissio, että kuluttajat, jotka eivät pysty soittamaan suojattuja CD-levyjä (usein kalliissa) DVD- ja CD-levysoittimissa, kärsivät aiheettomasti suojauksesta aiheutuvista seurauksista? Jos katsoo, miten komissio aikoo turvata kuluttajat tällaisilta toimilta?

3. Katsooko komissio, että teollisuuden on varmistettava tuotteiden ja laitteiden yhteensopivuus?

Frits Bolkesteinin komission puolesta antama vastaus

(11. kesäkuuta 2003)

Tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa 22 päivänä toukokuuta 2001 annetussa Euroopan parlamentin ja neuvoston direktiivissä 2001/29/EY(1) säädetään oikeudellisesta kehyksestä tehokkaiden teknisten toimenpiteiden suojaamiseksi. Teknisillä toimenpiteillä tarkoitetaan tekniikoita tai laitteita, jotka on suunniteltu estämään tai rajoittamaan tekoja, joihin ei ole saatu lupaa tekijänoikeuden tai tekijänoikeuden lähioikeuksien haltijalta. Tällaisia toimenpiteitä ovat tyypillisesti toimenpiteet, joita oikeudenhaltijat käyttävät muun muassa CD-levylle tallennettujen teostensa tai aineistonsa suojaamiseen, kun ne on suojattu tekijänoikeudella tai lähioikeuksilla luvattomalta kopioinnilta. Yhteisön ja sen jäsenvaltioiden velvollisuutena on suojata tällaisia toimenpiteitä Maailman henkisen omaisuuden järjestön (WIPO) tekijänoikeussopimuksen (Copyright Treaty, WCT) ja esitys- ja äänitesopimuksen (Performances and Phonograms Treaty, WPPT) määräysten mukaisesti. Nämä sopimukset tehtiin vuonna 1996 WIPO:n piirissä. Direktiivi on väline, jolla yhteisö ja sen jäsenvaltiot panevat täytäntöön sopimusten mukaiset velvoitteensa toteuttamalla muun muassa tällaisen teknisten toimenpiteiden suojan. Direktiivi oli määrä saattaa osaksi jäsenvaltioiden kansallista lainsäädäntöä 22. joulukuuta 2002 mennessä.

1. Komissio on tietoinen ongelmista, jotka liittyvät suojattujen CD-levyjen soittamiseen. Erillinen kysymys on se, voivatko CD-levyjä markkinoivat tahot periaatteessa laillisesti rajoittaa niiden soitettavuuden normaaleihin CD-soittimiin ja tehdä sen mahdottomaksi muilla välineillä, kuten PC-käyttöisillä järjestelmillä. Soitettavuus eri välineillä on merkityksellinen kuluttajien lisäksi kuluttajaelektroniikan ja tietotekniikan (IT) laitteiden valmistajille, koska laillisuuskysymys tulee esiin esimerkiksi pohdittaessa, kuinka tekninen kehitys ja uudet vaatimukset voidaan ottaa huomioon samanaikaisesti, kun myös kuluttajien investoinnit vanhempiin järjestelmiin otetaan huomioon. Kysymys soitettavuudesta eri välineillä voi tulla esiin riippumatta siitä, sovelletaanko CD-levyyn teknistä toimenpidettä edellä mainitun direktiivin mukaisessa merkityksessä. Tämä kysymys ei sen vuoksi rajoitu direktiivissä säädetyn teknisten toimenpiteiden oikeudellisen suojan soveltamisalaan, koska direktiivi koskee tekoja, joihin oikeudenhaltija ei ole antanut lupaa.

2. Lisäksi direktiivin mukaan teknisten toimenpiteiden oikeudellinen suoja ei kuitenkaan saa estää elektronisten laitteiden normaalia toimintaa ja niiden teknistä kehitystä. Komissio katsoo, että kuluttajilla on oikeus saada CD-levyn tai muun tuotteen ostohetkellä selkeä tieto sen kaikista ominaisuuksista ja erityisesti kaikista sovellettujen teknisten suojaustoimenpiteiden vaikutuksista, mukaan luettuna vaikutukset soitettavuuteen.

3. Komissio haluaa edistää eri järjestelmien yhteensopivuutta ja yhteentoimivuutta. Yhteensopivuuden ja yhteentoimivuuden saavuttaminen sisältövälineiden ja laitteiden välillä edellyttää kuitenkin yhteistyötä kaikkien sidosryhmien, eli oikeudenhaltijoiden, kulutuselektroniikan tuottajien, IT-alan ja käyttäjien välillä. Dynaamisilla markkinoilla yhteensopivuuden ja yhteentoimivuuden saavuttaminen on jatkuvasti etenevä prosessi, koska uutta tekniikkaa tulee koko ajan markkinoille. Komissio katsoo, että yhteensopivuus ja yhteentoimivuus ovat toivottavia, ja niihin olisi päästävä vapaaehtoisilla toimialan suunnittelemilla ja toteuttamilla menettelyillä.

(1) EYVL L 167, 22.6.2001.